CELEX: 32007R0275
Language: lt
Date: 2007-03-15 00:00:00
Title: 2007 m. kovo 15 d. Komisijos reglamentas (EB) Nr. 275/2007, iš dalies keičiantis Reglamentą (EB) Nr. 1825/2000, nustatantį išsamias Europos Parlamento ir Tarybos reglamento (EB) Nr. 1760/2000 taikymo taisykles galvijienos ir jos produktų ženklinimui etiketėmis

16.3.2007   
            
            
               LT
            
            
               Europos Sąjungos oficialusis leidinys
            
            
               L 76/12
            
         
      KOMISIJOS REGLAMENTAS (EB) Nr. 275/2007
   2007 m. kovo 15 d.
   iš dalies keičiantis Reglamentą (EB) Nr. 1825/2000, nustatantį išsamias Europos Parlamento ir Tarybos reglamento (EB) Nr. 1760/2000 taikymo taisykles galvijienos ir jos produktų ženklinimui etiketėmis
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), ypač į jo 14 straipsnio ketvirtą pastraipą ir 19 straipsnio a ir b punktus,
   kadangi:
   
               (1)
            
            
               Reglamento (EB) Nr. 1760/2000 13 straipsnyje minimų grupių apibrėžtis ir jų vienodumas buvo aiškinamas įvairiai. Todėl Komisijos reglamente (EB) Nr. 1825/2000 (2) reikėtų patikslinti, kaip šios grupės turėtų būti sudarytos.
            
         
               (2)
            
            
               Kilo daug klausimų, kaip ženklinti maltą jautieną, sumaišytą su kitų rūšių mėsa. 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (3) I priedo pirmos dalies I antraštinėje dalyje yra nustatytos aiškios tokių iš mišinių sudarytų produktų klasifikavimo taisyklės. Daugiau aiškumo būtų pateikus nuorodą į minėtąją nomenklatūrą nurodant Reglamento (EB) Nr. 1760/2000 12 straipsnyje paminėtus KN kodus.
            
         
               (3)
            
            
               Dėl su grupių vienodumu susijusių problemų, atsirandančių taikant Reglamento (EB) Nr. 1760/2000 13 straipsnį, pjaustytos mėsos ir nuopjovų gamintojams kyla sunkumų sudarant pakankamo dydžio vienodas grupes, kad būtų patenkinti klientų poreikiai. Padėtis dar labiau pablogėja, kai užsakomi dideli kiekiai. Iš patirties matyti, kad dėl šių sunkumų ir tolesnių su jais susijusių papildomų veiksmų atsiranda daug klaidų, ir šios rūšies produkto atsekamumui dažnai kyla pavojus.
            
         
               (4)
            
            
               Kai įmanoma, ekonominės veiklos vykdytojai vis labiau siekia atsirinkti keletą iš nedaugelio didelius kiekius tiekiančių tiekėjų, kad būtų išvengta papildomų sunkumų, susijusių su daugelio skirtingo pobūdžio grupių valdymu. Laikui bėgant dėl šių priežasčių gali kilti grėsmė mažų ir vidutinių skerdyklų ir pjaustymo įmonių išlikimui, nes jos gali būti pašalintos iš kai kurių prekybos grandžių.
            
         
               (5)
            
            
               Iš tiesų, problemos, su kuriomis susiduria pjaustytos mėsos ir nuopjovų gamintojai, yra to paties pobūdžio kaip ir problemos, kylančios maltos mėsos gamintojams. Nuopjovų atžvilgiu priėmus panašias priemones, kurios taikomos maltai mėsai, būtų išspręsti sunkumai, su kuriais susiduria jų gamintojai. Kiek tai susiję su pjaustyta mėsa, iš patirties matyti, kad daugelis problemų būtų išspręsta sudarius galimybę grupes sudaryti iš mėsos, gautos iš trijose skerdyklose paskerstų galvijų, ir iš skerdenų, supjaustytų trijose pjaustymo įmonėse, prižiūrint, kad būtų užtikrintas atsekamumas.
            
         
               (6)
            
            
               Iš patirties taip pat matyti, kad prekybos vietose galutiniam vartotojui nesupakuotą pjaustytą mėsą parduodantys prekybininkai dažnai susiduria su sunkumais taikydami Reglamento (EB) Nr. 1760/2000 nuostatas dėl ženklinimo. Tokiose prekybos vietose dažniausiai mėsa pjaustoma ir parduodama klientų prašymu, todėl labai sunku, o kartais neįmanoma iš anksto identifikuoti galvijų grupių, kaip apibrėžta Reglamento (EB) Nr. 1760/2000 13 straipsnio 1 dalyje. Taip pat labai sunku laiku atnaujinti privalomą informaciją etiketėse, kai nuolat papildomos atsargos prekybos vitrinose. Šios mėsos atžvilgiu taip pat reikėtų priimti supaprastintas ženklinimo etiketėmis nuostatas. Šios mėsos atžvilgiu priėmus nuostatas, panašias į maltai mėsai taikomas nuostatas, gali būti išspręsta daugelis problemų, su kuriomis susiduria šie ekonominės veiklos vykdytojai.
            
         
               (7)
            
            
               Tuo pačiu metu reikėtų užtikrinti, kad pardavimo galutiniam vartotojui vietose vartotojų prašymu bet kuriuo metu būtų žodžiu teikiama informacija apie tai, iš kurių skerdyklų gauta tą dieną parduodama nesupakuota pjaustyta mėsa ir kuriose pjaustymo įmonėse ji supjaustyta. Taip būtų išlaikytas ne mažesnis atsekamumo lygis, nei lygis, nustatytas maltos mėsos atžvilgiu.
            
         
               (8)
            
            
               Be to, laikantis reikalavimų, taikomų pardavimo galutiniam vartotojui vietose pateiktos mėsos atsekamumui ir informacijos apie ją registravimui, reikėtų leisti, kad ta mėsa galėtų būti pjaustoma skirtingomis dienomis.
            
         
               (9)
            
            
               Todėl reikėtų atitinkamai iš dalies pakeisti Reglamentą (EB) Nr. 1825/2000.
            
         
               (10)
            
            
               Šiame reglamente numatytos priemonės atitinka Galvijienos vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 1825/2000 iš dalies keičiamas taip:
   
               1)
            
            
               Po 1 straipsnio įterpiamas šis straipsnis:
               „1a straipsnis
               Apibrėžtys
               Šiame reglamente:
               
                           a)
                        
                        
                           malta mėsa – bet kokia mėsa, sumalta į daleles arba sumalta mėsmale su spiraliniu sraigtu, kurios KN kodas nurodytas Reglamento (EB) Nr. 1760/2000 12 straipsnyje ir kurioje yra mažiau kaip 1 % druskos;
                        
                     
                           b)
                        
                        
                           nuopjovos – maistui skirti maži mėsos gabalėliai, gauti tik taikant nupjaustymo operaciją, kai iškaulinėjamos skerdenos ir (arba) pjaustoma mėsa;
                        
                     
                           c)
                        
                        
                           pjaustyta mėsa – į kubelius, griežinėlius ar kitaip supjaustyta mėsa, kurios ekonominės veiklos vykdytojui vėliau nereikia dar kartą pjaustyti prieš ją įsigyjant galutiniam vartotojui ir kurią pastarasis gali tiesiogiai vartoti. Ši apibrėžtis netaikoma maltai mėsai ir nuopjovoms;
                        
                     
                           d)
                        
                        
                           supakuota pjaustyta mėsa – kiekvienas atskiras galutiniam vartotojui ir tik mažmeninę prekybą vykdančioms įstaigoms pateikiamas prekinis vienetas, susidedantis iš pjaustytos mėsos ir pakuotės, į kurią ji buvo įdėta prieš pateikiant į prekybą ir kuri apgaubia mėsą visiškai arba tik iš dalies, bet visada taip, kad pakuotės turinio nebūtų galima pakeisti jos neatidarius arba nepakeitus;
                        
                     
                           e)
                        
                        
                           nesupakuota pjaustyta mėsa – pjaustyta mėsa, pateikta nesupakuota pardavimui į pardavimo galutiniam vartotojui vietą, taip pat bet koks mėsos gabalas, pateiktas pardavimui į pardavimo galutiniam vartotojui vietą, kurį galima supjaustyti galutinio vartotojo prašymu;
                        
                     
                           f)
                        
                        
                           partija – mėsa, su kaulais ar be kaulų, pvz., skerdenos, ketvirčiai ar mėsos be kaulų gabaliukai, pjaustyti, malti ar supakuoti praktiškai vienodomis sąlygomis;
                        
                     
                           g)
                        
                        
                           mažmeninė prekyba – mėsos tvarkymas ir (arba) perdirbimas bei jos saugojimas prekybos vietoje arba tiekimo galutiniam vartotojui vietoje, įskaitant maisto išsinešimui ar pobūviams gamintojus, įmonių valgyklas, visuomeninį maitinimą, restoranus ir kitokius panašių maitinimo paslaugų tiekėjus, parduotuves, paskirstymo prekybos centrams centrus ir didmenininkus;
                        
                     
                           h)
                        
                        
                           galutinis vartotojas – galutinis pjaustytos mėsos vartotojas, kuris jo nevartoja kokiai nors su maisto verslu susijusiai operacijai atlikti ar veiklai vykdyti.“
                        
                     
         
               2)
            
            
               4 straipsnis pakeičiamas taip:
               „4 straipsnis
               Grupės dydis ir sudėtis
               1.   Reglamento (EB) Nr. 1760/2000 13 straipsnio 1 dalies antroje pastraipoje nurodytos grupės dydis apibūdinamas:
               
                           a)
                        
                        
                           pjaustant mėsą į skerdeną arba ketvirčius, pagal konkrečioje pjaustymo įmonėje vienu metu pjaustytų ir vieną partiją sudarančių skerdenų arba ketvirčių skaičių;
                        
                     
                           b)
                        
                        
                           toliau pjaustant ar malant mėsą, pagal konkrečioje pjaustymo ar malimo įmonėje pjaustytų ar sumaltų ir vieną partiją sudarančių skerdenų arba ketvirčių skaičių.
                        
                     Grupės dydis jokiu būdu negali viršyti per vieną dieną pagaminto produkcijos kiekio.
               2.   Sudarant 1 dalyje minimas partijas, ekonominės veiklos vykdytojai užtikrina, kad:
               
                           a)
                        
                        
                           pjaustant mėsą į skerdenas arba ketvirčius, visos partijos skerdenos ar ketvirčiai būtų gauti iš galvijų, gimusių toje (-se) pačioje (-se) šalyje (-se), išaugintų toje (-se) pačioje (-se) šalyje (-se) ir paskerstų toje pačioje šalyje ir toje pačioje skerdykloje;
                        
                     
                           b)
                        
                        
                           vykdant tolesnes mėsos pjaustymo operacijas, būtų laikomasi a punkte nustatytos sąlygos visų skerdenų, kurių mėsa sudaro partiją, atžvilgiu ir kad visos skerdenos būtų pjaustomos toje pačioje pjaustymo įmonėje;
                        
                     
                           c)
                        
                        
                           visa partiją sudaranti mėsa, kuri yra malama, būtų gauta iš toje pačioje šalyje paskerstų galvijų.
                        
                     3.   Nukrypstant nuo 2 dalies b punkte nustatyto reikalavimo, susijusio su ta pačia skerdykla ir ta pačia pjaustymo įmone, pjaustant mėsą, ekonominės veiklos vykdytojams leidžiama sudaryti partijas iš mėsos, gautos iš galvijų, paskerstų ne daugiau kaip trijose skirtingose skerdyklose, ir supjaustytos ne daugiau kaip trijose pjaustymo įmonėse.
               4.   Nukrypstant nuo 2 dalies b punkto, nupjaustant nuopjovas, laikomasi tik reikalavimo, kad partiją turi sudaryti nuopjovos, gautos iš toje pačioje šalyje paskerstų galvijų.“
            
         
               3)
            
            
               5 straipsnio 1 dalis išbraukiama.
            
         
               4)
            
            
               Po 5 straipsnio įterpiami šie straipsniai:
               „5a straipsnis
               Nuopjovos
               1.   Nukrypstant nuo Reglamento (EB) Nr. 1760/2000 13 straipsnio 2 dalies b ir c punktų ir 5 dalies a punkto i ir ii papunkčių, ekonominės veiklos vykdytojai ir organizacijos nuopjovų etiketėse pateikia šias nuorodas:
               
                           a)
                        
                        
                           pavadinimą šalies, kurioje paskersti galvijai, iš kurių gautos nuopjovos; nuoroda pateikiama taip: „Paskersta: (valstybės narės arba trečiosios šalies pavadinimas)“;
                        
                     
                           b)
                        
                        
                           šalies, kurioje nupjaustytos nuopjovos, pavadinimą ir pjaustymo įmonės patvirtinimo numerį; nuoroda pateikiama taip: „Nupjaustyta: (valstybės narės arba trečiosios šalies pavadinimas ir įmonės patvirtinimo numeris)“;
                        
                     
                           c)
                        
                        
                           šalių, kuriose gimė ir buvo išauginti grupę sudarantys galvijai, pavadinimus; nuoroda pateikiama taip: „Galvijai gimė ir buvo išauginti: (šalių, kuriose galvijai gimė ir buvo išauginti, pavadinimai)“.
                        
                     2.   Nukrypstant nuo 1 dalies a ir c punktų, kai visi grupę sudarantys galvijai gimė, buvo užauginti ir paskersti toje pačioje šalyje, ekonominės veiklos vykdytojams leidžiama naudoti nuorodą „Kilmės šalis“, po šių žodžių pateikiant valstybės narės ar trečiosios šalies, kurioje galvijai gimė, buvo užauginti ir paskersti, pavadinimą.
               5b straipsnis
               Supakuota pjaustyta mėsa
               Nukrypstant nuo Reglamento (EB) Nr. 1760/2000 13 straipsnio 2 dalies b ir c punktų, ekonominės veiklos vykdytojas ar organizacija, kuri naudojasi šio reglamento 4 straipsnio 3 dalyje numatyta galimybe, supakuotos pjaustytos mėsos etiketėje nurodo toliau pateiktas nuorodas, papildančias Reglamento (EB) Nr. 1760/2000 13 straipsnio 5 dalies a punkte pateiktas nuorodas:
               
                           a)
                        
                        
                           šalies, kurioje paskersti galvijai, pavadinimą ir skerdyklos arba, kai taikoma, dviejų ar trijų skerdyklų, kuriose galvijai buvo paskersti, patvirtinimo numerį; nuoroda pateikiama taip: „Grupę sudarantys galvijai paskersti X vietovėje: (valstybės narės arba trečiosios šalies, kurioje paskersti galvijai, pavadinimas, konkrečios skerdyklos ar dviejų–trijų skerdyklų patvirtinimo numeris (-iai))“;
                        
                     
                           b)
                        
                        
                           šalies, kurioje supjaustyta į skerdenas, pavadinimą ir pjaustymo įmonės arba, kai taikoma, dviejų ar trijų pjaustymo įmonių, kuriose mėsa buvo supjaustyta į skerdenas, patvirtinimo numerį; nuoroda pateikiama taip: „Partiją sudarančios mėsos supjaustymo vieta (x): (valstybės narės arba trečiosios šalies, kurioje supjaustyta mėsa, pavadinimas, konkrečios pjaustymo įmonės ar dviejų–trijų pjaustymo įmonių patvirtinimo numeris (-iai))“;
                        
                     5c straipsnis
               Nesupakuota pjaustyta mėsa
               1.   Pateikdami nesupakuotą pjaustytą mėsą į pardavimo galutiniam vartotojui vietą ekonominės veiklos vykdytojai ir organizacijos užtikrina, kad, kai taikoma 4 straipsnio 3 dalyje numatyta leidžianti nukrypti nuostata, visos nesupakuotos pjaustytos mėsos partijos, kartu pateikiamos pardavimui, būtų sudarytos laikantis minėtos dalies.
               2.   Nukrypstant nuo Reglamento (EB) Nr. 1760/2000 13 straipsnio 2 dalies b ir c punktų, pardavimo galutiniam vartotojui vietoje ekonominės veiklos vykdytojai ar organizacija ženklina pardavimui pateiktą nesupakuotą pjaustytą mėsą, nurodydami šalių, kuriose galvijai, iš kurių gauta mėsa, gimė, buvo užauginti ir paskersti, pavadinimą ir šalies, kurioje buvo supjaustyta į skerdenas, pavadinimą.
               Mėsa, gauta iš galvijų, kurie gimė ir (arba) buvo užauginti ir (arba) paskersti skirtingose šalyse, prekybos vietoje turi būti aiškiai atskirta nuo kitos mėsos. Pardavimo vietoje informacija pateikiama šalia šios mėsos taip, kad galutinis vartotojas aiškiai atskirtų skirtingos kilmės mėsą.
               Ekonominės veiklos vykdytojas kiekvieną dieną pagal dienos datą įregistruoja galvijų skerdyklų ir pjaustymo į skerdenas įmonių, iš kurių gauta nesupakuota pjaustyta mėsa, kuri kartu pateikiama pardavimui, patvirtinimo numerius. Jis šią informaciją teikia vartotojui, jeigu to prašoma.
               3.   Nukrypstant nuo 4 straipsnio 1 dalies antros pastraipos ir laikantis šio straipsnio 2 dalyje nustatytų sąlygų, galutiniam vartotojui pateikiant pardavimui nesupakuotą pjaustytą jautieną, grupės dydis gali viršyti per dieną pagamintą kiekį.“
            
         2 straipsnis
   Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje, 2007 m. kovo 15 d.
      
         
            Komisijos vardu
         
         Mariann FISCHER BOEL
         
         
            Komisijos narė
         
      
   
   
      (1)  OL L 204, 2000 8 11, p. 1. Reglamentas su paskutiniais pakeitimais, padarytais Tarybos reglamentu (EB) Nr. 1791/2006 (OL L 363, 2006 12 20, p. 1).
   
      (2)  OL L 216, 2000 8 26, p. 8.
   
      (3)  OL L 256, 1987 9 7, p. 1. Reglamentas su paskutiniais pakeitimais, padarytais Reglamentu (EB) Nr. 129/2007 (OL L 56, 2007 2 23, p. 1).